Umsögn í bláu letri

Pétur Þór Gunnlaugsson, 7. ágúst 2019.

Einnig vert að minna á að námslán og styrkir eru ekki einungis til að hjálpa námsmönnum. Þau stuðla einnig að þróun þjóðfélagsins til hærra þekkingarstigs.

Skv. 17. gr: Endurgreiðslur, sem falla í gjalddaga eftir að lánþegi andast, falla sjálfkrafa niður.

Óbreytt frá núverandi fyrirkomulagi – sem er eins og það á að vera. Námslán á að vera milli SÍN og námsmanns einvörðungu og áhættan af slíku áfalli fellur á SÍN.

Skv. 21. gr: Endurgreiðslutími námlána er almennt háður lántökufjárhæð sem er þrepaskipt en þó skal námslán ávallt vera að fullu greitt á því ári þegar lánþegi nær 65 ára aldri. Þrepaskipting skal ákveðin í úthlutunarreglum árlega.

Sjá einnig 22. gr.

Ágæt grein, en hvað þetta atriði varðar þarf að gera þær kröfur til SÍN um að SÍN meti áhættuna af lánveitingunni, þ.e. hvaða líkur eru á að námsmaður geti staðið við endurgreiðslur af láninu á þeim tíma sem er til umráða fram til 65 ára aldurs. Og þar með að SÍN geti hafnað láni t.d. til nýs óskylds náms eftir að námsmaður er búinn að fá námslán til náms á ákveðnu sviði og hefur lokið því.

Gildir þessi 65 ára regla ekki ef valin er tekjutengd endurgreiðsla skv. 22. gr.? Hér þarf að taka fram að eftirstöðvar láns við 65 ára aldur falli niður, þ.e.a.s. ábyrgðin á að lánað hafi verið of mikið til að endurgreiðsla náist fyrir 65 ára aldri er náð falli á SÍN. Aðstæður í þjóðfélaginu eða aðstæður hjá lántaka geta breyst þannig að tekjur verði það lágar að erfitt jafnvel verði erfitt að standa við föstu mánaðargreiðsluna.

Skv. 24. gr: Sjóðstjórn er heimilt að veita undanþágu frá tekjutengdri afborgun eða mánaðarlegum endurgreiðslum, skv. 21. og 22. gr., að hluta eða öllu leyti, í allt að sex mánuði í senn, ef skyndilegar og verulegar breytingar verða á högum lánþega á endurgreiðslutíma námslána eða á meðan námstíma stendur, t.d. ef hann veikist alvarlega, verður fyrir slysi er skerðir til muna ráðstöfunarfé hans og möguleika til að afla tekna eða aðrar sambærilegar ástæður valda verulegum fjárhagsörðugleikum hjá lánþega eða fjölskyldu hans.

„… í allt að sex mánuði í senn, …“ er mjög takmarkað. Dæmi (sem stendur mér nærri) þar sem lánþegi verður óvinnufær (75% öryrki) til lífstíðar með enga möguleika til tekjuöflunar gefur tilefni til að hér sé sett inn ákvæði um að í slíkum tilfellum sé hægt að fella eftirstöðvar láns niður að fullu.

Þessar greinar þurfa að sjálfsögðu að gilda einnig um eldri lán frá LÍN.

Minni einnig á 477. mál, lagafrumvarp 143. löggjafarþing 2013-2014: Lánasjóður íslenskra námsmanna (endurgreiðslur lána og niðurfelling) sem birt er hér á eftir.

Þar kemur meðal annars fram að ábyrgðir falli niður við 67 ára aldur ábyrgðarmanns. En miðað við stöðu mála í dag þegar veitt eru námslán þar sem ekki krafist ábyrgðarmanna ætti að setja inn í þessi nýju lög að **allar ábyrgðir ábyrgðarmanna eldri námslána skuli falla niður við gildistöku laganna**. Hvaða réttlæti er í að halda þeim vakandi?

Í þessu frumvarpi kemur einnig fram „Þó skal heimilt að fella niður eftirstöðvar skuldabréfs, að hluta eða heild, vegna langvarandi veikinda, fötlunar eða örorku skuldara.“ En þesskonar ákvæði er ekki að sjá í núverandi útgáfu af frumvarpinu með nægjanlega skýrum hætti, en á þar heima.

**Frumvarp til laga**

um breytingu á lögum um Lánasjóð íslenskra námsmanna, nr. 21/1992,  
með síðari breytingum (endurgreiðsla lána og niðurfelling).  
  
Flm.: Sigríður Ingibjörg Ingadóttir.

1. gr.

    Við 7. mgr. 6. gr. laganna bætast tveir nýir málsliðir, svohljóðandi: Ábyrgð ábyrgðarmanns fellur niður þegar hann nær 67 ára aldri enda sé lánþegi í fullum skilum við sjóðinn og ábyrgðarmaður hafi gengist í ábyrgð fyrir láni fyrir 54 ára aldur. Hafi vanskil ábyrgðartryggðrar kröfu stofnast innan þriggja almanaksára á undan því ári er ábyrgðarmaður nær 67 ára aldri er þó heimilt að afskrifa og fella niður þá fjárhæð ábyrgðarinnar sem eftir stæði hefði skuldari verið í fullum skilum. 

2. gr.

    3. mgr. 7. gr. laganna orðast svo:   
    Greitt skal af námsláni skv. 8. gr. þar til skuldin er að fullu greidd eða lánþegi fellur frá. Þó skal heimilt að fella niður eftirstöðvar skuldabréfs, að hluta eða heild, vegna langvarandi veikinda, fötlunar eða örorku skuldara. Ráðherra skal setja reglugerð um nánari framkvæmd og skilyrði slíkrar niðurfellingar. Þá skulu námslán ætíð falla niður á því ári er skuldari nær 67 ára aldri enda sé hann í fullum skilum við sjóðinn og hafi tekið lánið fyrir 54 ára aldur. Hafi vanskil stofnast innan þriggja almanaksára á undan því ári er skuldari nær 67 ára aldri er þó heimilt að afskrifa og fella niður þá fjárhæð skuldarinnar sem eftir stæði hefði skuldari verið í fullum skilum. 

3. gr.

    3. mgr. 11. gr. laganna orðast svo:   
    Verði veruleg vanskil á endurgreiðslu námsláns skal stjórn sjóðsins heimilt að fella allt lánið í gjalddaga, sbr. þó 3. mgr. 7. gr. 

4. gr.

    Lög þessi öðlast þegar gildi. 